Document ID: 32007R1000

KOMMISSIONENS FORORDNING (EF) Nr. 1000/2007
af 29. august 2007
om ændring af forordning (EF) nr. 831/2002 om gennemførelse af Rådets forordning (EF) nr. 322/97 om EF-statistikker for så vidt angår adgang til fortrolige data til videnskabelige formål
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 322/97 af 17. februar 1997 om EF-statistikker (1), særlig artikel 20, og
ud fra følgende betragtninger:
(1)
I Kommissionens forordning (EF) nr. 831/2002 (2) er det fastlagt, på hvilke betingelser der med henblik på at drage statistiske konklusioner til videnskabelige formål kan gives adgang til fortrolige data, der indberettes til EF-myndigheden. I forordningen er nævnt de kategorier af organer, hvis forskere kan få en sådan adgang, idet der sondres mellem organer, der har umiddelbar adgang, og organer, der kan få adgang, efter at der er indhentet udtalelse fra Udvalget for Fortrolige Statistiske Oplysninger. Forordningen indeholder også en liste over de forskellige undersøgelser og datakilder, som den finder anvendelse på.
(2)
Videnskabelig forskning finder ofte sted i enheder eller afdelinger hos de nationale statistiske kontorer og medlemsstaternes centralbanker og Den Europæiske Centralbank (ECB). I forbindelse med disse organer er der en tilstrækkelig sikkerhed for, at dataene behandles fortroligt og beskyttes, og at adgangen har et strengt videnskabeligt formål. De bør derfor betragtes som organer, der har umiddelbar adgang.
(3)
Der er et voksende behov hos forskere og i videnskabskredse generelt for til videnskabelige formål også at få adgang til fortrolige data fra voksenundervisningsundersøgelsen. Voksenundervisningsundersøgelsen indeholder oplysninger om komplekse mønstre vedrørende voksnes deltagelse i uddannelse og undervisning og om adgangen til uddannelsesoplysninger samt en profil for deltagere og ikke-deltagere (f.eks. socioøkonomisk baggrund og baggrunden for ønsket om at deltage i undervisning, hindringer, holdninger, selvoplyste sprog- og ikt-færdigheder). Denne undersøgelse bør derfor tilføjes til listen i forordning (EF) nr. 831/2002.
(4)
Betingelserne i forordning (EF) nr. 831/2002 er også blevet anvendt på adgang til videnskabelige formål til fortrolige data fra EF-statistikkerne over indkomstforhold og levevilkår (EU-SILC) i medfør af Europa-Parlamentets og Rådets forordning (EF) nr. 1177/2003 af 16. juni 2003 om EF-statistikker over indkomstforhold og levevilkår (EU-SILC) (3). EU-SILC er imidlertid ikke nævnt i forordning (EF) nr. 831/2002. For klarhedens skyld bør EU-SILC derfor også tilføjes til listen i forordning (EF) nr. 831/2002.
(5)
Forordning (EF) nr. 831/2002 bør derfor ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Udvalget for Fortrolige Statistiske Oplysninger -
UDSTEDT FØLGENDE FORORDNING:
Artikel 1
I forordning (EF) nr. 831/2002 foretages følgende ændringer:
1)
Artikel 3, stk. 1, affattes således:
»1. EF-myndigheden kan give forskere i organer, der er omfattet af en af følgende kategorier, adgang til fortrolige data:
a)
universiteter og andre højere læreanstalter oprettet i henhold til fællesskabsretten eller en medlemsstats ret
b)
videnskabelige forskningsorganisationer eller -institutioner oprettet i henhold til fællesskabsretten eller en medlemsstats ret
c)
medlemsstaternes nationale statistiske kontorer
d)
Den Europæiske Centralbank og medlemsstaternes centralbanker
e)
andre organer, organisationer og institutioner, efter at der er indhentet udtalelse fra Udvalget for Fortrolige Statistiske Oplysninger efter proceduren i artikel 20, stk. 2, i forordning (EF) nr. 322/97.«
2)
Artikel 5, stk. 1, affattes således:
»1. EF-myndigheden kan i sine lokaler give adgang til fortrolige data fra følgende undersøgelser eller statistiske datakilder:
-
det europæiske husholdningspanel
-
arbejdsstyrkeundersøgelsen
-
Fællesskabets innovationsundersøgelse
-
efter- og videreuddannelsesundersøgelsen
-
lønstrukturundersøgelsen
-
EF-statistikker over indkomstforhold og levevilkår
-
voksenundervisningsundersøgelsen.
Adgang til data til brug for et bestemt forskningsprojekt nægtes dog, hvis den nationale myndighed, der har indberettet dataene, anmoder herom.«
3)
Artikel 6, stk. 1, affattes således:
»1. EF-myndigheden kan frigive anonymiserede mikrodatasæt fra følgende undersøgelser eller statistiske datakilder:
-
det europæiske husholdningspanel
-
arbejdsstyrkeundersøgelsen
-
Fællesskabets innovationsundersøgelse
-
efter- og videreuddannelsesundersøgelsen
-
lønstrukturundersøgelsen
-
EF-statistikker over indkomstforhold og levevilkår
-
voksenundervisningsundersøgelsen.
Adgang til data til brug for et bestemt forskningsprojekt nægtes dog, hvis den nationale myndighed, der har indberettet dataene, anmoder herom.«
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. august 2007.

Labels: 19
7
0
12
15